Penitent (qor shakllanishi). Penitentes - baland togʻli hududlarda uchraydigan qor shakllanish turidir. Ular ustunsimon choʻzilgan, qattiqlashgan qor yoki muzdan iborat boʻladi. Qiziq tomoni shundaki, barcha muz ustunlarining yuqori qismini quyosh chiqadigan tomonga qaratib turadi. Shuning uchun Ispanlar bu muz shakllarini oʻz tillarida „Tavba qilayotgan muzliklar“ deb atashadi. Ispan milliy karnavallarida bu muz shakllariga oʻxshagan uzun uchli qalpoq kiyish odati mavjud. Penitenteslar And togʻlarining 4,000 metrdan yuqori boʻlgan muzlik va qor bilan qoplangan hududlarda paydo boʻladi. Ularning uzunligi bir necha santimetrdan 5 metrgacha yetishi mumkin. Tavsifi. Penitentlar birinchi marta 1839-yilda Charlz Darvin tomonidan ilmiy adabiyotlarda tasvirlanib oʻtilgan. 1835-yil 22-mart sanasida u Santyago-de-Chiledan Argentina shahri Mendozaga ketayotganda Piuquenes dovoni yaqinidagi penitentlar bilan qoplangan qor maydonlarini koʻrgan va ularning And togʻlarining kuchli shamollari natijasida shakllanganligini mahalliy aholidan eshitgan. Tuzilishi. Penitentlar – quyosh va shamollar taʼsirida vujudga keladigan uzun, ingichka qattiqlashgan qor yoki muzdan iborat muz ustunlaridir. Quyosh nuri qorga urilganda, uni eritmasdan toʻgʻridan-toʻgʻri bugʻga aylantiradi. Bu jarayon sublimatsiya deb ataladi, yaʼni muz suyuqlikka aylanmasdan bugʻlanadi. Dastlab silliq boʻlgan qor yuzasi, baʼzi joylar boshqalarga qaraganda tezroq sublimatsiya qilgani uchun chuqurliklar va tepaliklarni hosil qiladi. Bu jarayon natijasida biz bilgan muzli ustunlar paydo boʻladi. Lui Lliboutry penitentlar shakllanishining asosiy sababi iqlim sharoiti, shudring muzlash haroratidan past boʻlgan haroratda muzlashi natijasi deb taʼkidlagan. Bu quruq havo bilan birgalikda qorning sublimatsiyasiga olib keladi. Betterton jarayonning matematik modelini ishlab chiqqan, ammo penitentlar oʻsishining dastlabki bosqichlari hali ham fanga noaniqligicha qolmoqda. Yerdan boshqa sayyorlarda ham ushbu muz shakillari aniqlangan. Masalan: Yupiterning yoʻldoshi „Yevropa“ ning tropik zonasida balandligi 15 metrgacha boʻlgan penitentlar borligi aniqlangan. 2017-yilda NASAning New Horizons missiyasi Plutonda yuzlab metr balandlikka ega penitentlar mavjud ekanligini kashf qildi. Ular asosan Plutonning yupqa atmosferasidan mavsumiy ravishda choʻkadigan metan muzidan iborat boʻlishi mumkin. Ushbu muz shakllari Plutonning „Tartarus Dorsa“ deb nomlangan hududda joylashgan boʻlib, bu nom 2017-yil avgust oyida Xalqaro Astronomiya jamiyati tomonidan qabul qilingan.